CELEX: C2006/060/82
Language: da
Date: 2006-03-11 00:00:00
Title: Sag T-449/05: Sag anlagt den  22. december 2005  — Dikigorikos Syllogos Ioanninon mod Europa-Parlamentet og Rådet for Den Europæiske Union

11.3.2006   
            
            
               DA
            
            
               Den Europæiske Unions Tidende
            
            
               C 60/42
            
         Sag anlagt den 22. december 2005 — Dikigorikos Syllogos Ioanninon mod Europa-Parlamentet og Rådet for Den Europæiske Union
   (Sag T-449/05)
   (2006/C 60/82)
   Processprog: græsk
   Parter
   
      Sagsøger: Dikigorikos Syllogos Ioanninon (Ioannina, Grækenland) (ved: dikigoros Sotirios Athanisiou)
   
      Sagsøgt: Europa-Parlamentet og Rådet for Den Europæiske Union
   Sagsøgerens/sagsøgernes påstande
   
               —
            
            
               Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer (1) annulleres for så vidt angår artikel 11, litra c), i og ii, og litra d), artikel 12, 13 og artikel 50, stk. 3.
            
         
               —
            
            
               Europa-Parlamentet og Rådet tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren (advokatsamfundet i Ioannina) har anført, at det er umiddelbart og individuelt berørt af det anfægtede direktiv som den kompetente nationale myndighed, der skal vurdere de erhvervsmæssige kvalifikationer for personer, som ønsker at blive optaget som medlem af advokatsamfundet. Det tilsigter med sit søgsmål at opnå annullation af visse bestemmelser i direktivet, som ifølge sagsøgeren sidestiller højere erhvervsmæssige kvalifikationer med et niveau umiddelbart under og giver en medlemsstat mulighed for i nationale bestemmelser at sidestille et eksamensbevis for jurastudier på universitetsniveau med eksamensbeviser for studier på et lavere uddannelsesniveau og at give indehaverne af et eksamensbevis for en postgymnasial uddannelse samme erhvervsmæssige rettigheder som indehaverne af eksamensbeviser for jurastudier på universitetet, også selv om de ikke opfylder betingelserne, som er fastsat i oprindelsesmedlemsstaten.
   Til støtte for søgsmålet har sagsøgeren gjort gældende, at fællesskabsinstitutionerne ved udstedelsen af det anfægtede direktiv har bevæget langt ud over deres beføjelser og har tiltaget sig Den Hellenske Republiks forfatningsmæssige beføjelser vedrørerende tilrettelæggelse og struktur af uddannelserne ved universiteter og højere læreanstalter. Sagsøgeren har ligeledes anført, at der er sket en tilsidesættelse af subsidiaritetsprincippet, af proportionalitetsprincippet, af nærhedsprincippet, af princippet om sammenhæng, af princippet om undgåelse af misbrug samt af princippet om gensidig respekt af forfatningsmæssige beføjelser og fællesskabsbeføjelser. Sagsøgeren har ligeledes gjort gældende, at der er sket en tilsidesættelse af artikel 6 EF, i det det omfang det anfægtede direktiv tilsidesætter de grundlæggende rettigheder til fri uddannelse, det frie valg og udøvelse af erhverv samt den reelle anvendelse af et anerkendt eksamensbevis.
   Endvidere har sagsøgeren anført, at der er sket en tilsidesættelse af gældende fællesskabsret, og som følge heraf er det anfægtede direktiv i strid med artikel 2 og 3 EF. Endelig har sagsøgeren gjort gældende, at den anfægtede retsakt indeholder en utilstrækkelig og selvmodsigende begrundelse.
   
      (1)  EUT L 255 af 30.9.2005, s. 22.